La prima vedere, preparatul culinar pare ceva greu de realizat, pentru că ingredientele pe care le conține nu prea se combină în gastronomia de bază. Cu toate acestea, ciorba rusească, denumită și soleancă, este un preparat extrem de apreciat în partea de est şi în spaţiul ex-sovietic. Iată ce ingrediente magice trebuie să adaugi în ea pentru a ieși delicioasă!
Ciorba rusească, sau soleanca, a este o ciorbă extrem de gustoasă, cu mai multe tipuri de carne şi cu mezeluri, după preferințe. Această mâncare este tradițională din Republica Moldova, dar are și influenţe ruseşti. Ciorba rusească pare mai degrabă o combinație de carne, amestecată cu legume și verdețuri. În plus, soleanca este dreasă la final cu smântână.
Soleanca ar fi fost inventată de o gospodină care a ales să transforme toate resturile de la masa de sărbători într-o fiertură. Dacă doriți să pregătiți ciorba rusească, trebuie să aveți grijă ce ingrediente alegeți. Rețeta clasică poate fi modificată în funcție de preferințe.
Prima dată se taie ceapa mărunt, iar morcovul se dă pe răzătoare. Apoi se pun la călit în puțin ulei pentru câteva minute. Adăugăm pasta de tomate și lăsăm pentru încă două minute, după care se adaugă afumătura, salamul și castraveții murați, toate tăiate julien, adică pai, frunzele de dafin și amestecăm totul bine. Peste câteva minute acoperim cu apă și lăsăm să fiarbă până se pătrund aromele.
Gustăm ciorba și adăugam piper și sare, dacă este nevoie. La sfârșit punem măslinele, pătrunjelul și mărarul tocat, așteptăm să dea în clocot și oprim focul. Se servește fierbinte, cu felii de lămâie și smântână! Poftă bună!